b'\n_START_ARTICLE_\nMarija Aha\xc4\x8di\xc4\x8d Pollak\n_START_SECTION_\n\xc5\xbdivljenje\n_START_PARAGRAPH_\nRodila se je v Tr\xc5\xbei\xc4\x8du v glasbeni dru\xc5\xbeini, mami Mariji in o\xc4\x8detu Rudolfu. Po osnovni \xc5\xa1oli in ni\xc5\xbeji gimnaziji se je vpisala na kranjsko gimnazijo. U\xc4\x8dila se je solopetja, od devetega leta na glasbeni \xc5\xa1oli pa tudi igranja klavirja. Po maturi na kranjski gimnaziji leta 1955 se je v Ljubljani vpisala na Akademijo za glasbo. Po uspe\xc5\xa1ni avdiciji leta 1956 je postala pevka pri Ansamblu Slavka Avsenika, s katerim je zapela med drugim pesem Tam, kjer murke cveto. Nastopala je tudi z orkestrom RTV Ljubljana pod vodstvom Bojana Adami\xc4\x8da. Po treh letih zakona se je leta 1960 odpravila za svojim soprogom v Kanado. Po prihodu v Montreal se je vpisala na Univerzo Mc Gill in dokon\xc4\x8dala likovno pedago\xc5\xa1ko smer.  \xc5\xbde leta 1962 je prvi\xc4\x8d nastopila s slovensko pesmijo na CTV in prejela na nate\xc4\x8daju prvo nagrado. Odtlej je z diapozitivi in slovensko pesmijo promovirala slovensko kulturno in glasbeno tradicijo. Nastopala je v vlogi pianistke, pevke in kulturne delavke. S svojo, v celoti avtorsko plo\xc5\xa1\xc4\x8do glasbe in besedila, s tematiko izseljenstva se je predstavila leta 1980, slovenske ljudske pesmi pa je posnela na svoji drugi plo\xc5\xa1\xc4\x8di Pojte z menoj leta 1986. Uveljavila se je kot ustanoviteljica in odgovorna urednica radijske oddaje Glas kanadskih Slovencev pod okriljem Vseslovenskega kulturnega odbora v Torontu, ob\xc4\x8dasno pa kot urednica in voditeljica v oddaji \xc5\xa1e vedno sodeluje. Leta 1994 je postala predsednica Vseslovenskega koordinacijskega odbora za kulturo v Torontu, ki zdru\xc5\xbeuje vsa slovenska dru\xc5\xa1tva v Ontariu. Leta 1991 je ustanovila dekli\xc5\xa1ko vokalno skupino Plamen. Leta 2005 je izdala svoj knji\xc5\xbeni prvenec Nitke \xc5\xbeivljenja, v katerem je opisala zgodbo dru\xc5\xbeine Martin\xc4\x8dkovi iz Tr\xc5\xbei\xc4\x8da.\n_START_SECTION_\nNagrade\n_START_PARAGRAPH_\nMarca 2005 je prejela red zasluge Republike Slovenije za svojo vsestransko kulturno poslanstvo med rojaki in \xc5\xa1ir\xc5\xa1o skupnostjo. Decembra 2005 ji je Ob\xc4\x8dina Tr\xc5\xbei\xc4\x8d podelila diplomo za promocijo dr\xc5\xbeave in Tr\xc5\xbei\xc4\x8da v svetu, Javni sklad Republike Slovenije za kulturne dejavnosti pa ji je leta 2006 podelil Gallusovo listino.'